title: A Tanács (EU) 2015/259 határozata ( 2015. február 17. ) a Vegyifegyver-tilalmi Szervezet (OPCW) tevékenységeinek a tömegpusztító fegyverek elterjedése elleni uniós stratégia végrehajtásának keretében történő támogatásáról

text:
               18.2.2015

               HU

               Az Európai Unió Hivatalos Lapja

               L 43/14

         A TANÁCS (EU) 2015/259 HATÁROZATA
   (2015. február 17.)
   a Vegyifegyver-tilalmi Szervezet (OPCW) tevékenységeinek a tömegpusztító fegyverek elterjedése elleni uniós stratégia végrehajtásának keretében történő támogatásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 28. cikkére,
   mivel:

               (1)

               Az Európai Tanács 2003. december 12-én elfogadta a tömegpusztító fegyverek elterjedése elleni uniós stratégiát (a továbbiakban: uniós stratégia), amelynek III. fejezete tartalmazza az ilyen fegyverek elterjedése elleni küzdelemmel kapcsolatos intézkedések listáját.

               (2)

               Az uniós stratégia hangsúlyozza a vegyi fegyverek kifejlesztésének, gyártásának, felhalmozásának és használatának tilalmáról, valamint megsemmisítéséről szóló egyezmény (a továbbiakban: CWC) és az OPCW döntő szerepét a vegyi fegyverektől mentes világ megteremtésében. Az uniós stratégia részeként az Unió kötelezettséget vállalt arra, hogy előmozdítja a leszerelésről és a tömegpusztító fegyverek elterjedése elleni küzdelemről szóló legfőbb szerződések és megállapodások – köztük a CWC – egyetemes betartásának megvalósítását. Az uniós stratégia célkitűzései kiegészítik az OPCW által, a CWC végrehajtására vonatkozó felelősségével összefüggésben követett célokat.

               (3)

               A Tanács 2004. november 22-én elfogadta az OPCW tevékenységeinek támogatásáról szóló 2004/797/KKBP együttes fellépést (1), amelyet – annak hatályvesztését követően – a 2005/913/KKBP együttes fellépés (2) követett, amelyet a 2007/185/KKBP együttes fellépés (3) követett. A 2007/185/KKBP együttes fellépést a 2009/569/KKBP határozat (4), majd a 2012/166/KKBP határozat (5) követte, amely 2015. január 31-én hatályát veszti.

               (4)

               Az uniós stratégia III. fejezete tevékeny végrehajtásának összefüggésében továbbra is szükséges az EU által az OPCW részére biztosított intenzív és célzott segítségnyújtás. További olyan tevékenységek végrehajtására van szükség, amelyek előmozdítják a CWC maradéktalan végrehajtását, illetve fokozzák a CWC részes államainak (a továbbiakban: részes államok) felkészültségét a mérgező vegyi anyagokkal elkövetett támadások megelőzésére és az azokra történő reagálásra, erősítik a vegyi műveletek terén folytatott nemzetközi együttműködést, valamint javítják az OPCW azon képességét, hogy alkalmazkodni tudjon a tudományos és a technológiai fejlődéshez. Folytatni kell a CWC egyetemessé tételével kapcsolatos intézkedéseket, amelyekkel az egyre csökkenő számú nem részes államot kell megcélozni, és azokat hozzájuk kell igazítani.

               (5)

               2013. április 8. és 19. között a hollandiai Hágában sor került a Részes Államoknak a CWC működésének felülvizsgálata céljából összehívott Értekezletének harmadik rendkívüli ülésszakára. Az Unió támogatta az értekezlet zárójelentését, amely a CWC minden aspektusára kitért, és fontos ajánlásokat tartalmazott a végrehajtására vonatkozóan. Ezekben az ajánlásokban a (4) preambulumbekezdés és az uniós stratégia által említett, az Uniónak szóló kiemelt célok is szerepelnek Ezen ajánlások végrehajtásának támogatása döntő fontosságú ahhoz, hogy a jövőben is biztosított legyen a CWC relevanciája, és meg lehessen előzni a vegyi fegyverek újbóli megjelenését.

               (6)

               Az Unió politikai, pénzügyi és természetbeni támogatást nyújtott azokhoz a Szíriában zajló közös ENSZ–OPCW műveletekhez, amelyek célja a szíriai vegyi fegyverek és anyagok teljes megsemmisítése. Az Unió határozott szándéka, hogy a jövőben építsen a Szíriában szerzett tapasztalatokra,

         ELFOGADTA EZT A HATÁROZATOT:
   1. cikk
   (1)   Az uniós stratégia meghatározott elemeinek azonnali és gyakorlati alkalmazása céljából az Unió támogatja az OPCW tevékenységeit a következő célok érdekében:

               —

               a részes államok azon kapacitásainak megerősítése, amelyek a CWC szerinti kötelezettségeik teljesítéséhez szükségesek,

               —

               a részes államok felkészültségének a javítása a mérgező vegyi anyagokkal elkövetett támadások megelőzése és az azokra történő reagálás terén,

               —

               a vegyi műveletek terén folytatott nemzetközi együttműködés fokozása,

               —

               az OPCW azon képességének támogatása, hogy alkalmazkodni tudjon a tudomány és a technológia fejlődéséhez,

               —

               az egyetemesség előmozdítása a nem részes államok CWC-hez való csatlakozásának ösztönzése révén.

         (2)   Ezzel összefüggésben az Unió által támogatott, az uniós stratégia intézkedéseinek megfelelő OPCW-projektek a következők:

      I. projekt: Nemzeti végrehajtás, ellenőrzés és egyetemesség

   Tevékenységek:

               —

               regionális képzés a részes államok vámhatóságai részére a CWC átadási rendszerének technikai vonatkozásairól,

               —

               a nemzeti hatóságok/a társult érdekelt felek számára kifejlesztett e-tanulási eszközök naprakésszé tétele,

               —

               olyan ismeretterjesztési tervek kidolgozásának a támogatása, amelyek célja, hogy növeljék a CWC nemzeti végrehajtásának ismertségét,

               —

               a nemzeti végrehajtási kapacitás felmérése a nemzeti hatóságok számára,

               —

               mentori program,

               —

               jogi szakmai műhely a karibi és közép-amerikai részes államok számára,

               —

               az OPCW Technikai Titkárságának keretében dolgozó felügyelők és szakértők képzési képességeinek erősítése,

               —

               az OPCW ellenőrzési részlege információkezelési rendszerének korszerűsítése,

               —

               a Végrehajtó Tanács képviselőinek és a fejlődő gazdaságú részes államokból érkező megfigyelőknek a látogatásai vegyifegyver-megsemmisítő létesítményekben,

               —

               a szíriai misszió során levont tanulságok hasznosítása.

      II. projekt: Nemzetközi együttműködés

   Tevékenységek:

               —

               az elemzési készségek fejlesztését szolgáló tanfolyam,

               —

               az iparág tájékoztatása

               —

               a vegyi biztonságtechnikával foglalkozó szakmai találkozó.

      III. projekt: Tudomány és technológia

   Tevékenységek:

               —

               vegyi informatikai rendszer a nemzetközi együttműködés megkönnyítése érdekében,

               —

               a tudományos és technológiai fejlődés áttekintése,

               —

               a kémia különböző felhasználási területei: a technológiai fejlődés biztonsági vonatkozásainak megértése,

               —

               az OPCW tudományos tanácsadó testülete keretében működő ideiglenes munkacsoportok támogatása,

               —

               szabványosított elemzési módszerek kidolgozásának előmozdítása a mérgező biológiai anyagok elemzése terén.

      IV. projekt: A részes államok felkészültsége a vegyi anyagokkal elkövetett támadások megelőzésére és az azokra történő reagálásra

   Tevékenységek:

               —

               regionális segítségnyújtási és védelmi képzés – Közép-Ázsia,

               —

               regionális segítségnyújtási koordinációs gyakorlat,

               —

               regionális segítségnyújtási és védelmi szakmai találkozók,

               —

               szimulációs gyakorlatok.

      V. projekt: Egyetemesség és tájékoztatás

               —

               oktatási és tájékoztatási eszközök és anyagok fordítása és terjesztése,

               —

               egy OPCW-kiállítás megvalósítása,

               —

               az ifjúság tájékoztatása,

               —

               az egyetemesség előmozdítása a nem részes államok CWC-hez való csatlakozásának ösztönzése révén,

               —

               NGO-k OPCW-tevékenységekben való részvételének a támogatása,

               —

               a „Fires” dokumentumfilm-sorozat elkészítésének és népszerűsítésének támogatása.

      VI. projekt: Afrika-program

               —

               az érdekelt nemzeti hatóságok regionális fóruma,

               —

               regionális képzés a részes államok vámhatóságai részére a CWC átadási rendszerének technikai vonatkozásairól,

               —

               a CWC-re vonatkozó oktatási/tájékoztatási anyagok nyújtása,

               —

               a hatékony végrehajtást célzó szinergiák és partnerség,

               —

               az elemzési készségek fejlesztését célzó tanfolyamok,

               —

               az iparág tájékoztatása

               —

               vegyi biztonságtechnika.

         Az OPCW Unió által támogatott, fent említett tevékenységeinek részletes leírása a mellékletben található.
   2. cikk
   (1)   E határozat végrehajtásáért az Unió külügyi és biztonságpolitikai főképviselője (a továbbiakban: a főképviselő) felel.
   (2)   Az 1. cikk (2) bekezdésében említett projektek technikai végrehajtását az OPCW Technikai Titkársága (a továbbiakban: a technikai titkárság) végzi. E feladatát a főképviselő felügyelete alatt és ellenőrzése mellett látja el. A főképviselő e célból megköti a szükséges megállapodásokat a technikai titkársággal.
   3. cikk
   (1)   Az 1. cikk (2) bekezdésében említett projektek végrehajtására szolgáló pénzügyi referenciaösszeg 2 528 069 EUR.
   (2)   Az (1) bekezdésben meghatározott összeggel finanszírozott kiadásokat az Európai Unió általános költségvetésére alkalmazandó eljárásoknak és szabályoknak megfelelően kell kezelni.
   (3)   Az (1) bekezdésben említett kiadások megfelelő kezelését a Bizottság felügyeli. E célból finanszírozási megállapodást köt a technikai titkársággal. A megállapodásnak egyrészt tartalmaznia kell, hogy a technikai titkárság feladata az uniós hozzájárulás láthatóságának a biztosítása, arányban annak mértékével, másrészt meg kell határoznia olyan intézkedéseket, amelyek elősegítik szinergiák kialakulását és megakadályozzák az átfedéseket.
   (4)   A Bizottság törekszik arra, hogy a (3) bekezdésben említett finanszírozási megállapodást 2015. február 17-ét követően mielőbbi megkösse. Tájékoztatja a Tanácsot az ezen eljárás során esetlegesen felmerülő nehézségekről, valamint a megállapodás megkötésének időpontjáról.
   4. cikk
   A főképviselő a technikai titkárság által készített rendszeres beszámolók alapján jelentést tesz a Tanácsnak e határozat végrehajtásáról. A főképviselő jelentései képezik a Tanács által végzett értékelés alapját. A Bizottság tájékoztatást nyújt az 1. cikk (2) bekezdésében említett projektek pénzügyi vonatkozásairól.
   5. cikk
   (1)   Ez a határozat az elfogadásának napján lép hatályba.
   (2)   Ez a határozat a 3. cikk (3) bekezdésben említett finanszírozási megállapodás megkötésének időpontját követően 36 hónappal hatályát veszti. A hatálybalépését követő hat hónappal veszíti hatályát azonban abban az esetben, ha ezen időpontig nem kerül sor a szóban forgó finanszírozási megállapodás megkötésére.

      Kelt Brüsszelben, 2015. február 17-én.

            a Tanács részéről

            az elnök

         J. REIRS

      (1)  Együttes fellépés 2004/797/PESC (2004. november 22.) az OPWC-nek a tömegpusztító fegyverek elterjedése elleni EU-stratégia végrehajtásának keretében folytatott tevékenységeinek támogatásáról (HL L 349., 2004.11.25., 63. o.).

      (2)  A Tanács 2005/913/KKBP együttes fellépése (2005. december 12.) az OPCW-nek a tömegpusztító fegyverek elterjedése elleni EU-stratégia végrehajtásának keretében folytatott tevékenységeinek támogatásáról (HL L 331., 2005.12.17., 34. o.).

      (3)  A Tanács 2007/185/KKBP együttes fellépése (2007. március 19.) az OPCW-nek a tömegpusztító fegyverek elterjedése elleni EU-stratégia végrehajtásának keretében folytatott tevékenységeinek támogatásáról (HL L 85., 2007.3.27., 10. o.).

      (4)  A Tanács 2009/569/KKBP határozata (2009. július 27.) a Vegyi Fegyverek Betiltása Szervezete (OPCW) tevékenységeinek a tömegpusztító fegyverek elterjedése elleni EU-stratégia végrehajtásának keretében történő támogatásáról (HL L 197., 2009.7.29., 96. o.).

      (5)  A Tanács 2012/166/KKBP határozata (2012. március 23.) a Vegyi Fegyverek Betiltása Szervezete (OPCW) tevékenységeinek a tömegpusztító fegyverek elterjedése elleni Uniós stratégia végrehajtásának keretében történő támogatásáról (HL L 87., 2012.3.24., 49. o.).

      MELLÉKLET

         A Vegyifegyver-tilalmi Szervezet (OPCW) tevékenységeinek a tömegpusztító fegyverek elterjedése elleni uniós stratégia végrehajtásának keretében történő európai uniós támogatása

         I. projekt: Nemzeti végrehajtás és ellenőrzés

         Célkitűzés

                  —

                  a részes államok kapacitásának megerősítése a CWC szerinti kötelezettségeik teljesítésére,

                  —

                  a vegyi fegyverek elterjedése elleni küzdelem támogatása a CWC-ben meghatározott ellenőrzési és végrehajtási intézkedések alkalmazása révén,

                  —

                  a vegyifegyver-állományok és a vegyi fegyvereket előállító létesítmények felszámolásának előmozdítása és biztosítása a CWC-ben meghatározott ellenőrzési intézkedésekre is figyelemmel.

         Célok

      1. cél (Nemzeti végrehajtás)

                  —

                  javuljon a részes államok kapacitása az eredményes nemzeti végrehajtásra,

                  —

                  emelkedjen azon részes államok száma, amelyek képesek az eredményes nemzeti végrehajtásra, mennyiségi és minőségi szempontból is,

                  —

                  a nemzeti hatóságok körében javuljon a CWC-vel kapcsolatos kérdések megértése és ismertsége, ezzel is hozzájárulva a jó együttműködéshez és támogatáshoz,

                  —

                  emelkedjen azon részes államok száma, amelyek képesek jóváhagyásra alkalmas jogszabályokat kidolgozni és megszövegezni,

                  —

                  javuljon a vegyi anyagok kereskedelmének ellenőrzését és megfigyelését végző vámhatóságok működésének hatékonysága.

            2. cél (Ellenőrzés)

                  —

                  javuljon az OPCW felügyelői és szakértői részére nyújtott képzések hatékonysága és teljes értékű szolgáltatása,

                  —

                  javuljanak az OPCW ellenőrzési részlege információkezelési rendszerének üzleti folyamatai és az információk minősége, valamint alakuljon ki a korszerű információelemzési technikák alkalmazásának képessége,

                  —

                  a részes államok legyenek képesek nyomon követni a vegyifegyver-állományok teljes megsemmisítése terén tett előrelépést, továbbá legyenek képesek korai szakaszban azonosítani és kezelni a megsemmisítés tekintetében jelentkező problémákat, és nagyobb magabiztossággal tegyenek kézzel fogható és konkrét lépéseket annak érdekében, hogy a vegyi fegyvereket azok birtokosai maradéktalanul semmisítsék meg,

                  —

                  javuljon az OPCW alkalmazkodóképessége a szíriai misszióhoz hasonló jövőbeli helyzetek során, javuljon az ellenőrzési rendszer és az ahhoz kapcsolódó tevékenységek végrehajtása, továbbá javuljanak a kapcsolatok a nemzetközi partnerszervezetekkel.

         Eredmények

      1. eredmény (Nemzeti végrehajtás)

                  —

                  javultak a vámtisztviselők ismeretei és képességei az egyezményben szereplő vegyi anyagok behozatalával és kivitelével kapcsolatos feladatok eredményes teljesítése és a nemzeti hatóságokkal való koordináció terén,

                  —

                  a nemzeti hatóságok személyzete és a társult érdekelt felek az eredményes tanuláshoz szükséges, helytálló és naprakész, elektronikus formátumú információkkal rendelkeznek,

                  —

                  a nemzeti hatóságoknak rendszerszintű tervezési eszközök állnak a rendelkezésére a nemzeti intézkedések hatékony végrehajtásához,

                  —

                  a nemzeti hatóságok átfogó információkkal rendelkeznek az aktuális helyzetről és a konkrét igényekről, és eredményeket érnek el a hatékony nemzeti végrehajtás megtervezéséhez szükséges kapacitásépítés terén,

                  —

                  javult a mentorált részes államok kapacitása a nemzeti végrehajtás és a mentor részes állammal való együttműködés terén,

                  —

                  a részes államok jobban értik és ismerik a CWC szerinti nemzeti kötelezettségeik teljesítése keretében a nemzeti jogszabályokra vonatkozó megfelelő eljárásokat.

            2. eredmény (Ellenőrzés)

                  —

                  az OPCW felügyelőknek és szakértőknek az egyezmény hatálya alá tartozó vegyi anyagok 1. sz. listájába felvett anyagokkal kapcsolatos szakértelme és know-how-ja tartósan megfelelő szintet ér el,

                  —

                  megtörtént az OPCW ellenőrzési részlege információkezelési rendszerének korszerűsítése és a lekapcsolt elavult rendszereket üzemen kívül helyezték,

                  —

                  a részes államok jobban értik a vegyi fegyverek megsemmisítésével kapcsolatos problémákat és műszaki nehézségeket, és nagyobb a bizalmuk azt illetően, hogy kézzel fogható és konkrét lépésekre kerül sor a vegyifegyver-állományok teljes megsemmisítése érdekében,

                  —

                  az OPCW-n belül javult a szíriai missziójával kapcsolatos tapasztalatok megértése, felmérte annak a CWC-rendszert érintő vonatkozásait, és a levont tanulságokat beépítette belső működési eljárásaiba és gyakorlataiba.

         Tevékenységek

      1.   Regionális képzés a részes államok vámhatóságai részére a CWC átadási rendszerének technikai vonatkozásairól
      A vámtisztviselők a 2005/913/KKBP együttes fellépés, a 2007/185/KKBP együttes fellépés, a 2009/569/KKBP határozat, valamint a 2012/166/KKBP tanácsi határozat keretében támogatásban részesültek. A vámtisztviselők részére a tapasztalatok alapján nyújtott tanfolyamok célja, hogy javuljon az egyezményben szereplő vegyi anyagok behozatalával és kivitelével kapcsolatos adatok gyűjtése és a nemzeti hatóságok részére való továbbítása. A képzés keretében gyakorlati bemutatókra, valamint gyakorlatokra is sor kerül majd, és annak részét képezi majd az oktatók képzéséből álló elem is. A képzést a technikai titkárság végrehajtás-támogatási részlege fogja megtartani a nyilatkozatokkal foglalkozó részleg technikai szakértelmének felhasználásával a latin-amerikai és Karib-térségben.
      2.   A nemzeti hatóságok/a társult érdekelt felek számára kifejlesztett e-tanulási eszköz naprakésszé tétele
      A nemzeti hatóságokat/a társult érdekelt feleket szolgáló e-tanulási eszköz kifejlesztésének támogatására a 2012/166/KKBP határozat értelmében került sor. A részes államok 2013 óta férnek hozzá e-tanulási modulokhoz és használják azokat. Annak biztosítása érdekében, hogy az információk és képzési anyagok relevánsak és hasznosak maradjanak, sor fog kerülni a felhasználók visszajelzéseinek és ajánlásainak értékelésére, és a megállapításokat fel fogják használni az eszköz naprakésszé tételére és tökéletesítésére. A részes államok várhatóan szélesebb körben fogják használni az e-tanulást. A technikai titkárság mérlegeli, hogy az e-tanulást kötelezővé tegye-e az OPCW által nyújtott néhány képzés esetében.
      3.   Ismeretterjesztési tervek kidolgozásának a támogatása
      Több nemzeti hatóság is arról számolt be, hogy nehézséget okozott számukra a megfelelő szintű együttműködés kialakítása néhány érdekelt intézménnyel, és az ezek által nyújtott támogatás megfelelő szintjének elérése. Ez főként annak tudható be, hogy hiányosak a CWC-vel, és az annak keretében a részes államokra háruló kötelezettségekkel kapcsolatos ismeretek. Az ismeretterjesztés területén jelentkező ezen készség-, ismeret és tapasztalathiány következtében az ismeretterjesztés, ha arra sor kerül, gyakran nem eredményes. A meglévő ismeretterjesztési terveket ezért fejleszteni/tökéletesíteni kell, hogy azok gyakorlatiasabbá és hasznosabbá váljanak. Az ismeretterjesztési tervek a következőket fogják magukban foglalni: oktatási és tájékoztatási tevékenységek végzése, valamint népszerűsítő anyagok, tájékoztató csomagok és cselekvésiterv-tervezetek készítése. Nemzeti és regionális szinten hatékony oktatási és tájékoztatási iránymutatások és stratégiák kidolgozására kerül majd sor, és a kísérleti projektben részt vevő államok referenciaként használják majd ezeket saját országuk ismeretterjesztési terveinek kidolgozásához. Kísérleti projektekre minden régióban sor fog kerülni: Ázsiában, a latin-amerikai és Karib-térségben, Afrikában és Kelet-Európában.
      4.   A nemzeti végrehajtási kapacitás felmérése
      A nemzeti hatóságoknak képesnek kell lenniük a CWC eredményes végrehajtására. Néhány nemzeti hatóságnak segítségre van szüksége annak biztosításához, hogy képesek legyenek szerepüket eredményesen betölteni. Több olyan tényező is van, amely befolyásolhatja teljesítményüket. Annak érdekében, hogy a Technikai Titkárság kellő időben nyújthasson hatékony támogatást, lényeges felmérni nemzeti kapacitásukat, hogy jobb képet lehessen alkotni a szükségleteikről. Kapacitás-felmérési programok végrehajtására minden régióban sor fog kerülni. A kapacitás-felmérést a Technikai Titkárság és az adott nemzeti hatóság együtt fogja elvégezni. Az egyes államoknak a felmérés tényleges elvégzése céljából történő felkeresése előtt a Technikai Titkárságnak megfelelő részlege el fogja végezni az államoknak a CWC végrehajtásával kapcsolatos helyzetét. A látogatás során a csapat találkozókat és konzultációkat fog tartani az érintett szervekkel. Minden látogatásról jelentés készül majd, amely felvázolja a legfontosabb fejleményeket és a látogatást követően végrehajtandó, kapacitásépítést szolgáló cselekvési tervet.
      5.   Mentori program
      A nemzeti hatóságok mentori programjának célja, hogy partnerséget hozzon létre két olyan nemzeti hatóság között, melyek közül az egyik sikeresebbnek és hatékonyabbnak bizonyult a CWC szerinti kötelezettségei teljesítésében, míg a másik a végrehajtás alacsonyabb szintjén áll. Ez elősegíti ez utóbbi nemzeti hatóság működésének javulását. Az OPCW a programot már évek óta működteti, és az hasznosnak bizonyult. Mentori prgramok végrehajtására fog sor kerülni Afrikában, Ázsiában, valamint a Karib-térségben és Latin-Amerikában.
      6.   Jogi szakmai műhely a karibi és közép-amerikai részes államok számára
      Ezek a szakmai műhelyek a Technikai Titkárság által tett azon erőfeszítéseknek képezik a részét, amelyek arra irányulnak, hogy előmozdítsák a nemzeti végrehajtási jogszabályok részes államok általi gyorsabb elfogadását a Karib-térségben és Közép-Amerikában. A fő cél gyakorlati segítséget nyújtani a programban részt vevő részes államoknak a CWC nemzeti végrehajtását érintő jogi kérdésekkel kapcsolatban. E szakmai műhelyek másik célja, hogy támogassák a részes államokat a tervezeteik véglegesítésében, és alkalmat teremtsenek a meghívott részes államok számára arra, hogy közvetlenül konzultáljanak az OPCW végrehajtás-támogatási részlegének képviselőivel a nemzeti végrehajtási jogszabályok megszövegezéséről, valamint hogy egyéb jogi segítséget nyújtsanak, mint például kiegészítő rendelkezések és szabályok kidolgozása.
      7.   A Technikai Titkárságnak keretében dolgozó felügyelők és szakértők képzési képességeinek erősítése
      Az egyezmény hatálya alá tartozó vegyi anyagok 1. sz. listájába felvett anyagok kezelésével kapcsolatos képzések képviselik azon erőfeszítések egyik legfőbb elemét, amelyek az OPCW keretében felgyülemlett szakértelem és know-how szintjének fenntartását célozzák. A szigorú technikai előírások betartása döntő fontosságú a Technikai Titkárságnak felügyelői és szakértői részére nyújtott képzések hatékonyságának és teljes értékű szolgáltatásának szempontjából. Ez egyúttal fokozza a vegyi és biológiai biztonságot, valamint javítja a mérgező vegyi anyagokkal elkövetett támadások megelőzésére és az azokra történő reagálásra való felkészültséget. A tevékenység ki fog terjedni a szükséges berendezések, alkalmazások és anyagok beszerzésére, aminek eredményeként javulni fog az érintett laboratóriumok teljesítménye.
      8.   Az OPCW ellenőrzési részlege információkezelési rendszerének korszerűsítése
      Az OPCW Ellenőrzési Osztálya jelenleg különféle elavult számítástechnikai rendszereket használ, amelyek némelyikét kifejezetten az egyedi igényeknek megfelelően alakították ki. Ezek akadályozzák az információk hatékony és eredményes feldolgozását.
      A következők tartoznak ide:

                  —

                  lekapcsolt rendszerek,

                  —

                  korszerű képességekkel nem rendelkező, elavult rendszerek,

                  —

                  a rendszerek nagymértékű egyediesítése, illetve annak megvalósíthatatlansága, hogy a fejlesztésekre kellő időben és erőforráshatékony módon kerüljön sor,

                  —

                  olyan korszerű funkciók meglétének a hiánya, mint a szöveg egészében való keresés lehetősége és a digitális feldolgozás,

                  —

                  a felhasználó vezérelte munkafolyamat-irányítás lehetőségének hiánya.

            E tevékenység célja korszerűsíteni az OPCW Ellenőrzési Osztályának információkezelési rendszerét, mégpedig azáltal, hogy ezeket az egyedi rendszereket korszerű képességekkel rendelkező vállalati dokumentumkezelő megoldásokkal váltják fel. A várt előnyök közé tartozik az információfeldolgozás hatékonyságának növekedése, a kézzel végzett munka csökkenése, az adatminőség javulása és az elemzési képességek bővülése.
      9.   A Végrehajtó Tanács képviselőinek és a fejlődő gazdaságú részes államokból érkező megfigyelőknek a látogatásai vegyifegyver-megsemmisítő létesítményekben
      Eddig nyolc látogatásra került sor – négyre az Amerikai Egyesült Államokban, háromra az Oroszországi Föderációban és egyre Kínában (elhagyott vegyifegyver-megsemmisítő létesítmények), amelyek finanszírozása a 2007/185/KKBP együttes fellépés, a 2009/569/KKBP határozat és a 2012/166/KKBP határozat keretében történt. Az eddigi látogatások értékesnek bizonyultak a tekintetben, hogy megválaszolták azokat a kérdéseket vagy aggályokat, melyek a fegyvereket birtokló részes államoknak a vegyi fegyvereik megsemmisítésére vonatkozó kötelezettségeik teljesítésére vonatkozó programjait érintették. Ezek a látogatások minden részes állam esetében hasznosak lesznek, mivel elősegítik majd az átláthatóság növekedését és a bizalom fokozódását azt illetően, hogy előrelépés történik a még meglévő vegyi fegyverek teljes megsemmisítése terén, a CWC rendelkezéseinek megfelelően, a technikai titkárság ellenőrzése mellett. A projekt vélhetően ösztönzi majd a részes államoknak az ilyen látogatásokban való szélesebb körű részvételét, figyelembe véve ugyanakkor a megfelelő pénzügyi kritériumokat, és figyelmet fordítva a résztvevők megfelelő körforgásának biztosítására.
      10.   A szíriai misszió során levont tanulságok hasznosítása
      Mivel a szíriai vegyifegyver-program felszámolására irányuló program a végéhez közeledik, az OPCW értékelni fogja az ebben a példa nélkül álló műveletben való közreműködését. Emellett az OPCW már jelenleg is részt vesz egy a levont tanulságokkal foglalkozó gyakorlatban, amelyet az Egyesült Nemzetek Szervezetének Leszerelési Hivatala (UNODA) folytat a vegyi fegyverek 2013-ban Szíriában történt bevetésének kivizsgálása keretében. Ennélfogva 2014 során várható, hogy sor kerül az ENSZ-vizsgálat és a szíriai vegyi fegyverek megsemmisítésére irányuló misszió tanulságainak levonására.
      A levont tanulságokat hasznosítani kell és be kell építeni az OPCW eljárásaiba és tevékenységeibe. Annak érdekében, hogy ez eredményesen történjen meg, ajánlott szakmai műhelytalálkozókat tartani a levont tanulságok és az OPCW 2013. és 2014. évi szíriai tevékenységeire gyakorolt következmények elemzése céljából. E szakmai műhelytalálkozók eredményei be fognak épülni az OPCW módosított eljárásaiba és a jövőbeli képzési programokba.

         II. projekt – Nemzetközi együttműködés

         Célkitűzések

                  —

                  A gazdasági és technológiai fejlődés megerősítése a CWC által nem tiltott célokat követő tevékenységeket szolgáló vegyipari területeken folytatott nemzetközi együttműködés révén,

                  —

                  az OPCW megbízatásának és a CWC célkitűzéseinek előmozdítása a részes államoknak a vegyi anyagok békés célú felhasználására irányuló nemzetközi együttműködési kezdeményezésekben való fokozott szerepvállalása révén.

         Célok

                  —

                  Annak biztosítása, hogy a fejlődő vagy átalakuló gazdaságú részes államok közfinanszírozású laboratóriumai nagyobb kapacitással rendelkezzenek a CWC-nek a vegyipar békés célú felhasználása terén történő végrehajtására,

                  —

                  a fejlődő vagy átalakuló gazdaságú részes államok segítése abban, hogy a kis- és középméretű vegyipari vállalkozások tekintetében javíthassák a vegyi biztonságtechnikára vonatkozó megközelítéseket.

         Eredmények

                  —

                  A fejlődő vagy átalakuló gazdaságú részes államok közfinanszírozású laboratóriumainak javult a technikai alkalmassága arra, hogy a CWC nemzeti végrehajtásához kapcsolódóan és a vegyészet békés célú alkalmazásának keretében, modern analitikai módszereket – különösen a gázkromatográfiát (GC) és a gázkromatográfiával kombinált tömegspektrometriát (GC-MS) – alkalmazva vegyi anyagokat elemezzenek.

                  —

                  A kis- és középvállalkozások személyzete, az ipari szövetségek képviselői és a fejlődő vagy átalakuló gazdaságú részes államok nemzeti hatóságai/kormányzati intézményei magasabb szintű kompetenciával és ismeretekkel rendelkeznek az eljárásbiztonsági és vegyi biztonságtechnikai gyakorlatok tekintetében.

         Tevékenységek

      1.   Az elemző képességek fejlesztését szolgáló tanfolyamok
      A tanfolyamok időtartama két hét, amelynek során a résztvevők a gázkromatográfiával és a gáz kromatográfiával kombinált tömegspektrometriával kapcsolatos elméleti képzésben részesülnek, és azzal kapcsolatos gyakorlati tapasztalatokat szereznek. A képzés kiterjed a hardvereszközökre, a rendszerérvényesítésre és -optimalizálásra, a problémamegoldásra, a környezeti minták elkészítésére, valamint a CWC-hez kapcsolódó vegyi anyagok tekintetében az ilyen minták gázkromatográfiával és gázkromatográfiával kombinált tömegspektrometriával történő elemzésére is. A résztvevők továbbá intenzív gyakorlati képzést kapnak a gázkromatográfia esetében elemszelektív detektorokkal, a gázkromatográfiával kombinált tömegspektrometria esetében pedig elektronütközéses és kémiai ionizációs módban elemzendő különböző mintamátrixok elkészítése terén. Ezenfelül számos kivonatolási, tisztázási és derivációs eljárással is megismertetik őket. A tanfolyamok megvalósítása egy elismert intézmény, a VERIFIN támogatásával történik. Az OPCW ötéves megállapodást kötött az intézménnyel, amelynek kiválasztására átlátható pályázati eljárás útján került sor.
      2.   Az iparág tájékoztatása – a vegyi biztonságtechnikával foglalkozó szakmai találkozók
      Ezek a szakmai találkozók két és fél napon át tartanak majd. Napirendre kerülnek majd egyebek mellett a vegyipari védelemmel és biztonsággal kapcsolatos kérdések; a vegyi anyagok kezelésére vonatkozó stratégiák; a vegyi eljárások biztonságkezelése; a legjobb vegyipari gyakorlatok; valamint a felelős kezelés („Responsible Care®”) programjának a bemutatása is.
      A nyitó ülésen a résztvevők a CWC-ről és a nemzetközi együttműködési programokról is áttekintést kapnak. Adott esetben biztosított lesz az együttműködés és a koordináció az ezen a területen tapasztalattal rendelkező más szereplőkkel.
      Egy szakmai találkozó kifejezetten az észak-afrikai, közel-keleti és Öböl-menti szubrégiót fogja megcélozni, és arab nyelven fog zajlani.

         III. projekt – Tudomány és technológia

         Célkitűzések

      Annak lehetővé tétele, hogy az OPCW főigazgatója (a továbbiakban: főigazgató) a CWC szempontjából releváns tudományos és technológiai területeken tanácsadással és ajánlásokkal tudja segíteni a részes államok konferenciáját, az OPCW Végrehajtó Tanácsát és a részes államokat.

         Célok

                  —

                  Az OPCW keretében a tudományos és technológiai vonatkozású tevékenységek irányának meghatározása a negyedik és az ötödik felülvizsgálati konferencia közötti időszakban,

                  —

                  annak lehetővé tétele, hogy a főigazgató a CWC szempontjából releváns tudományos és technológiai területeken szaktanácsadással tudja segíteni az OPCW döntéshozó szerveit és a részes államokat,

                  —

                  az OPCW rendelkezésére álló tudományos szakértők szélesebb körének igénybevétele, és azon mechanizmusok javítása, amelyek révén nyomon követhető a vegyi anyagokkal kapcsolatos monitoring-technológiák és a vegyi anyagokra vonatkozó információkat tartalmazó összetett adathalmazok elemzésére szolgáló számítástechnikai eszközök fejlődése,

                  —

                  az olyan nem szakmai érdekeltek hálózatának kialakítása és fenntartása, akik ki tudják egészíteni az OPCW rendelkezésére álló tudományos szakértőket az új tudományos és technológiai eredmények minden aspektusának értékelése terén, hogy részletesebb szakvéleményt lehessen megfogalmazni a tudományról és technológiáról, és annak hatásáról,

                  —

                  néhány nem helyszíni laboratórium számára annak lehetővé tétele, hogy mérgező anyagokat elemezzenek a CWC támogatása céljából.

         Eredmények

                  —

                  Kibővül az OPCW rendelkezésére álló tudományos szakértők hálózata, aminek eredményeként erősödni fognak a tudomány és a technológia tekintetében folyamatban lévő monitoring erőfeszítések, és fokozódni fog a CWC jelenléte és láthatósága a tudományos közösségben,

                  —

                  kapcsolatok kialakítása és fenntartása a CWC szempontjából releváns új tudományos és technológiai eredmények létrejöttében közreműködő tudományos szakértőkkel,

                  —

                  lehetőségek teremtése arra, hogy a nem szakmai érdekeltek gyümölcsöző párbeszédet folytassanak a tudományos és technológiai fejlődésről a technikai szakértőkkel a biztonsági hatások és kockázatok felmérése céljából,

                  —

                  az OPCW tudományos tanácsadó testülete (SAB) a részes államoknak tanácsadást nyújt és ajánlásokat ad a CWC szempontjából releváns tudományos és technológiai területeken,

                  —

                  az azzal kapcsolatos tájékozottság növekedése, hogy elemezni kell a CWC szempontjából releváns mérgező anyagokat.

         Tevékenységek

      1.   Vegyi informatikai rendszer a nemzetközi együttműködés megkönnyítése érdekében
      E tevékenység célja a tudományos kutatók egy munkacsoportjának a létrehozása annak érdekében, hogy együttesen felkutassanak, egybevessenek és elemezzenek egyedi, vegyi vonatkozással bíró adatokat. Olyan adatok összeállítására irányul, amelyet a szokványos vegyi monitoring tevékenységek széles köréből gyűjtenek és amelyek vegyi vonatkozással bírnak (pl. a légkör megfigyelése, környezeti mintavétel, vízvizsgálat stb. során gyűjtött adatok). A szándék az, hogy a világ különböző régióinak vegyi és számítástechnikai tudományos szakemberei olyan hálózatba tömörüljenek, amelyben az információkat meg lehet osztani az együttműködő partnerekkel a globális és regionális vegyipari tevékenységek képi megjelenítése és tájékozódási célú elemzése érdekében. E munka célja, hogy megkönnyítse a Technikai Titkárság számára a tudományos közösséggel való együttműködést. A fő eredményt egy adatgyűjtő központ fogja létrehozni, amely a központi helye lesz majd az adatgyűjtésnek és az adatok olyan formátumba való tömörítésének, amely összeegyeztethető az együttműködő kutatók elemzési eszközeivel. Ez a központ – amely a résztvevő egyetemek valamelyikén kap majd helyet – támogatni fogja az együttműködő tudományos szakemberek hálózatát, és fejleszteni fogja kapacitását, hogy a végrehajtási időszakon túl is fennmaradjon.
      2.   A tudományos és technológiai fejlődés áttekintése
      Szakértői – a SAB tagjai, az Elméleti és Alkalmazott Kémia Nemzetközi Uniójával kapcsolatban álló szakértők és más szakértők részvételével zajló – szakmai találkozók a jelenlegi és a lehetséges jövőbeli tudományos és technológiai fejlemények által a CWC végrehajtására gyakorolt hatások felmérése céljából.
      Ez a munka támogatni fogja a SAB-ot abban, hogy kidolgozza a tudományos és technológiai fejlődésről szóló jelentését a CWC negyedik felülvizsgálati konferenciájára.
      Sor kerül majd annak feltérképezésére, hogy lehetséges-e partnerségeket kialakítani más nemzetközi szervezetekkel e tevékenység végrehajtása érdekében.
      3.   A kémia különböző felhasználási területei: a technológiai fejlődés biztonsági vonatkozásainak megértése
      Szakmai találkozók olyan regionális kiválósági központok és egyetemi tanszékek számára, amelyek foglalkoznak a tömegpusztító fegyverekkel kapcsolatos biztonsági kérdésekkel. A cél segíteni azokat, akiket aggasztanak a technológiai fejlődés következményei, hogy jobban megértsék a technológiák kigondolásának, kifejlesztésének, adaptálásának és megvalósításának folyamatát.
      A szakmai találkozók résztvevőinek javulnak majd a következőkkel kapcsolatos készségei és ismeretei:

                  —

                  az olyan összefonódó tudományágak (különösen, de nem kizárólag a kémia és a biológia), amelyek erőteljes mozgatórugói az új technológiáknak, és előrelendíthetnek alkalmazásokat és megközelítéseket az általános technológiai fejlődésben,

                  —

                  a technológia nyomon követésének legjobb gyakorlatai,

                  —

                  az új és változó technológiákkal kapcsolatos kockázatok felmérésének jobb módjai, valamint

                  —

                  annak felismerési módja, hogy az új technológiák adaptálása mekkora jelentőséggel bír a hatékony biztonságkezelés szempontjából.

            E munka révén nagyobb mértékű betekintésre nyílik lehetőség abba, hogy a tudomány és a technológia miként támogatja a multilaterális biztonság tényleges megvalósulását és a tömegpusztító fegyverekkel kapcsolatos szerződések eredményes végrehajtását – példaként felhasználva a CWC-t.
      4.   A SAB keretében működő ideiglenes munkacsoportok
      A munkacsoportok támogató ülései, amelyek lehetővé fogják tenni a SAB számára, hogy műszaki szakvéleményt készítsen a főigazgató számára a CWC végrehajtásáról. E szakvélemény alapján a főigazgató megalapozott tudományos szakvéleményen nyugvó szaktanácsot tud nyújtani a döntéshozatali szervek és a részes államok részére szakpolitikai kérdésekben.
      5.   Szabványosított elemzési módszerek kidolgozásának előmozdítása a mérgező biológiai anyagok elemzése terén
      A mérgező biológiai anyagokat a biológiai- és toxinfegyver-tilalmi egyezmény (BWC) szabályozza. Két mérgező biológiai anyag (a ricin és a saxitoxin) vegyi fegyverként szerepel a CWC-ben is, és szigorú szabályozás hatálya alá tartozik. Egyéb mérgező biológiai anyagok szintén a CWC általános céljának, vagyis a mérgező anyagok hadviselés során történő felhasználása elleni küzdelemnek a hatálya alá tartozhatnak.
      A CWC kiterjedt ellenőrzési rendszere a BWC-ben nem létezik. A CWC értelmében a felügyelők jogosultak arra, hogy mintát vegyenek és helyszíni elemzést végezzenek (ha lehetséges, de ez gyakran nem lehetséges a mérgező biológiai anyagok esetében), vagy a mintát nem helyszíni laboratóriumokba küldjék. A nem helyszíni laboratóriumi elemzésekhez bonyolult elemzési berendezésekre továbbá összetett módszerekre, és referenciaanyagokra vagy adatokra van szükség.
      E projekt tekintetében az OPCW laboratóriuma és a partnerlaboratóriumok:

                  —

                  referenciaanyagokat készítenek/szereznek be,

                  —

                  több laboratórium bevonásával körteszteket végeznek,

                  —

                  ajánlott működési eljárásokat dolgoznak ki és validálnak a mérgező biológiai anyagok elemzésére vonatkozóan,

                  —

                  referenciaadatokat gyűjtenek a partnerlaboratóriumoktól,

                  —

                  megosztják az ajánlott működési eljárásokat és referenciaadatokat a partnerlaboratóriumokkal és a tudományos közösséggel,

                  —

                  értékelik azokat az elemzési eljárásokat/észlelési készleteket, amelyeket a helyszínen vezérfonalként fel lehet használni a nem helyszíni elemzéssel kapcsolatos döntéshozatalhoz és a felügyelők helyszíni védelmének egyik elemeként.

         IV. projekt – A részes államok felkészültsége a vegyi anyagokkal elkövetett támadások megelőzésére és az azokra történő reagálásra

         Célkitűzések

      Hozzájárulás a részes államok kapacitásainak fejlesztéséhez a vegyi anyagokkal elkövetett terrortámadások megelőzése, valamint az ilyen támadásokra való felkészültség és reagálás terén, továbbá ezen államok segítségnyújtás iránti kérelmekre való reagálásának javítása a vegyi anyagok alkalmazása vagy az azzal való fenyegetés esetén.

         Célok

                  —

                  a részes államok figyelmének felkeltése a védelmi célokhoz kapcsolódó nemzeti programokra vonatkozó nyilatkozatok időben és hiánytalanul történő benyújtásának jelentőségére,

                  —

                  annak elérése, hogy a részes államok növeljék hozzájárulásukat az OPCW segítségnyújtásra irányuló kérelmekre való reagálására vonatkozó felkészültségéhez,

                  —

                  a részes államok ösztönzése arra, hogy hozzanak létre regionális hálózatokat régióikban vagy szubrégióikban annak érdekében, hogy javítsák a vegyi fegyverekkel elkövetett támadásokra adandó válaszlépéseik összehangolását,

                  —

                  a részes államok ösztönzése arra, hogy alakítsák ki a koordinációt és az együttműködést a szubrégiók között a vegyi veszélyhelyzetekre való reagálás terén,

                  —

                  a részes államok kapacitásának fejlesztése annak érdekében, hogy a képzésen megszerzett ismereteket és készségeket tovább tudják terjeszteni,

                  —

                  a vegyi balesetek nemzeti megelőzésének, az ilyen balesetekre való nemzeti felkészültségnek és reagálásnak a gyakorlása és felmérése, valamint a felkészültségi szint fokozására irányuló további lépésekkel kapcsolatos ismeretek bővítése,

                  —

                  a vegyi balesetek megelőzése és az ilyen balesetekre való reagálás terén a nemzetközi közösség koordinálásának gyakorlása és felmérése.

         Eredmények

                  —

                  adottak a veszélyhelyzet-reagálásban részt vevő személyzet regionális hálózatának kialakításához szükséges előfeltételek,

                  —

                  a részes államok tisztában vannak a védelmi célokhoz kapcsolódó nemzeti programokra vonatkozó nyilatkozatok időben és hiánytalanul történő benyújtásának jelentőségével,

                  —

                  a részes államok több segítséget tudnak felajánlani az OPCW számára a hozzá beérkező segítségnyújtási kérelmekre való reagáláshoz,

                  —

                  a részes államok jobban tudatában vannak annak, hogy elő kell mozdítani a támadások esetén előálló vegyifegyver-veszélyhelyzetekkel kapcsolatos együttműködést,

                  —

                  megalakult a közép-ázsiai részes államokból származó oktatók csoportja, mely az elsődleges beavatkozók képzésével támogatja a vegyi veszélyhelyzetre való reagálási tervet,

                  —

                  elkészültek a továbbfejlesztett, az átadott ismereteket és gyakorlatokat magukban foglaló veszélyhelyzet-reagálási tervek, amelyek segítségével az érintett részes államok képesek kezelni az olyan incidenseket, amelyek során mérgező vegyi anyagok felhasználására került sor.

         Tevékenységek

      1.   Regionális segítségnyújtási és védelmi képzés
      A közép-ázsiai részes államok részére a képzés egészére vonatkozó csomag összeállítása, amelyben alapfokú és haladó segítségnyújtási és védelmi tanfolyamok szerepelnek. A tanfolyamok után a résztvevők gyakorlatra kerülnek, ahol az elsajátított ismereteiket a gyakorlatban, a helyszínen kialakított képzési környezetben alkalmazva erősítik meg. Ez a képzési ciklus nagyobb ellenálló képességet és jobb nemzeti és regionális kapacitást eredményez majd a mérgező vegyi anyagok bevetésére való reagálás tekintetében. A régióból származó, e képzésben részt vett elsődleges beavatkozók ezt követően bekerülhetnek az OPCW által finanszírozott, az oktatók képzésére irányuló tanfolyamokra, hogy könnyebben továbbterjeszthessék az elsajátított ismereteket és készségeket.
      2.   Regionális segítségnyújtási koordinációs gyakorlat
      A CWC X. cikkének (7) bekezdésével összhangban a javasolt gyakorlat a 2013 októberében Argentínában tartott segélykoordinációs munkaértekezlet nyomán hozott intézkedés, amelynek célja a latin-amerikai térség két vagy három, közös határ mentén fekvő részes állama közötti segítségnyújtási mechanizmusok tesztelése, és amelyben különböző feladatok teljesítésével a régióban található többi részes állam is részt vesz majd.
      3.   Regionális segítségnyújtási és védelmi szakmai találkozók
      E tevékenység a 2009/569/KKBP és a 2012/166/KKBP határozat keretében támogatásban részesült. A tervek szerint ez a tevékenység fórumként szolgál majd azon irányítók és tervezők számára, akik részt vesznek a civil lakosságuk vegyi fegyverek elleni védelmében, illetve akik felelnek a CWC X. cikke szerinti, veszélyhelyzetben nyújtandó támogatás biztosításáért. A munkaértekezletek résztvevői tájékoztatást kapnak a X. cikk végrehajtásáról; az OPCW keretében végrehajtott nemzeti és nemzetközi projektekről; a segítségnyújtással és védelemmel kapcsolatos regionális megközelítésekről, továbbá a vegyi fegyverek és más mérgező vegyi anyagok elleni segítségnyújtás és védelem területén jelentkező kihívásokról és új lehetőségekről. Ezen túlmenően a munkaértekezletek a tervek szerint ösztönzik majd a segítségnyújtással és a védelemmel kapcsolatos számos kérdés megvitatását és elemzését, középpontba helyezve például a részes államoknak a CWC X. cikke értelmében fennálló jogainak és kötelezettségeinek területét, a védelmi programokra vonatkozó nyilatkozatok benyújtását, valamint a hiányosságok és a problémás területek elemzését. Az értekezleteken ezenkívül áttekintést lehet kapni az érintett régióban folyó segítségnyújtási és védelmi tevékenységekről. A részes államok beszámolókat tartanak, hogy megosszák egymással a tapasztalataikat, tanulságaikat és elképzeléseiket a mérgező vegyi anyagok bevetéséből eredő veszélyekkel kapcsolatos segítségnyújtás, védelem és veszélyhelyzeti reagálás tárgyában. A munkaértekezletek Latin-Amerikát és Ázsiát célozzák majd.
      4.   Szimulációs gyakorlatok
      E tevékenység a 2009/569/KKBP és a 2012/166/KKBP határozat keretében részesült támogatásban. A szimulációs gyakorlatok projektje olyan követő intézkedés, amely a 2013 augusztusában Indonéziában tartott (a 2012/166/KKBP határozat alapján finanszírozott) szimulációs gyakorlatok során leszűrt tapasztalatokra épül. A gyakorlat egyik eredménye a szimulációs gyakorlatok moduljának kifejlesztése volt, amelyet fel lehet használni más régiókban folyó kapacitásépítési tevékenységek során. A gyakorlatok során megvizsgálják a kormányközi döntéshozatalt, és előmozdítják az információcserét és a segítségnyújtást az érintett nemzeti és nemzetközi szervezetek között, hogy mérsékelni lehessen a mérgező vegyi anyagokkal elkövetett támadások kockázatait és hatásait. A projekt kiegészíti egyrészt a többi OPCW-programot, köztük különösen a CWC X. cikkében előírt, a segítségnyújtással és a védelemmel kapcsolatos programokat, másrészt a nemzeti végrehajtási intézkedések részes államok általi elfogadásának támogatása érdekében tett OPCW-erőfeszítéseket, valamint „az OPCW mint a vegyi létesítmények biztonságának növelésére szolgáló platform” témájához kapcsolódó, a (2012/166/KKBP határozat keretében finanszírozott) projektet. A X. cikkben foglalt rendelkezések értelmében az OPCW szaktanácsadást és segítséget nyújthat a részes államoknak a vegyi fegyverek elleni védelmi kapacitásuk fejlesztése és javítása tekintetében.

         V. projekt – Egyetemesség és tájékoztatás

         Célkitűzések

                  —

                  a CWC nem részes államainak támogatása abban, hogy jobban megértsék a CWC-hez való csatlakozás és az OPCW tevékenységeiben való fokozottabb részvétel előnyeit,

                  —

                  figyelemfelkeltés az OPCW és a CWC iránt, különösen a széles nyilvánosság körében és az oktatási ágazat egyes célcsoportjai körében, gondolva itt a közép- és felsőoktatásban részt vevő kémia szakos tanulókra, hallgatókra, tanárokra és oktatókra, illetve a vegyészmérnök hallgatókra és oktatókra.

         Célok

                  —

                  figyelemfelkeltés és tájékoztatás az OPCW és a CWC témájában, adott esetben más diákok, tanárok, oktatók és egyéb csoportok körében is,

                  —

                  az OPCW láthatóságának növelése és az OPCW-tevékenységekről magyarázat nyújtása a széles nagyközönségnek,

                  —

                  a nagyközönség lehető legszélesebb rétegeinek elérését elősegítő eszközök fejlesztése, elsősorban a nem technikai orientáltságú és nem szakértő csoportokat megcélozva,

                  —

                  a figyelem felkeltése az OPCW és a CWC iránt a kiválasztott államok és régiók nagyközönségének fiataljai körében,

                  —

                  a CWC nem részes államai fokozottabban bekapcsolódnak az OPCW-tevékenységekbe, és jobban megértik a CWC-t és az abból származó előnyöket,

                  —

                  az érdekeltek szélesebb körű bevonása az OPCW előtt álló feladatok megoldásába az intézményi átmenet során.

         Eredmények

                  —

                  a nemzeti, regionális és nemzetközi szövetségek által készített oktatási anyagok elterjedtek, és az oktatási anyagok használatba kerültek az iskolákban és az egyetemeken,

                  —

                  a nagyközönség jobban elkötelezett az OPCW és a CWC ügyében, annak következtében, hogy világszerte sok rendezvényen látható a kiállítás,

                  —

                  a kiválasztott államok és régiók fiatal nagyközönsége és az OPWC között nőtt az interakció, közösségimédia-eszközök kerültek kifejlesztésre a-partnerek számára,

                  —

                  a vegyifegyver-tilalmi egyezmény részes államainak száma megnőtt az utóbbi időben,

                  —

                  a civil társadalom nagyobb mértékben járult hozzá az OPCW döntéshozatali folyamatához, ideértve azt is, hogy lehetősége nyílt arra, hogy a jelentős kérdésekkel kapcsolatos véleményét közvetlenül a küldötteknek fejezze ki a részes államok konferenciájának rendkívüli plenáris üléseken,

                  —

                  terjesztésre kész a dokumentációs anyag, ideértve az OPCW-t bemutató videóanyagot is, amely a szélesebb közönség számára készült, hogy fokozza a téma iránti fogékonyságot.

         Tevékenységek

      1.   Oktatási és tájékoztatási eszközök és anyagok fordítása és terjesztése
      A Technikai Titkárság 2013 és 2014 során (részben a 2012/166/KKBP határozat keretében kapott támogatással) több angol nyelvű oktatási és tájékoztatási eszközt készített. Annak érdekében, hogy ezeket az anyagokat a lehető legtöbb részes államban az érdekeltek széles köre maximális mértékben fel tudja használni, le kell őket fordítani az OPCW másik öt hivatalos nyelvére és más gyakran használt nyelvekre. A lefordított anyagokat emellett széles körben el is kell terjeszteni.
      2.   OPCW-kiállítás megvalósítása
      Az OPCW-ről és a CWC-ről szóló szakmai kiállítás megvalósítása a természettudományi és a békemúzeumokkal együttműködve, amely kiállítást a témával kapcsolatos üléseken, konferenciákon stb. lehetne használni. Az OPCW, a Nobel Békeközpont, a hágai székhelyű MUSEON és mások folytattak már tevékenységeket e téren, azonban e projekt keretében magas szakmai színvonalon tervezett olyan kiállítás valósul majd meg, amelyet az OPCW adott esetben ismételten felhasználhat.
      3.   Az ifjúság tájékoztatása
      A fiatal (15–25 éves) nagyközönséget megcélzó tájékoztató műhelyek megrendezése, amelyek célja egyrészt a figyelem felkeltése az OPCW és a CWC iránt, másrészt a fiatalok bevonása annak feltérképezésébe, hogy nemzetközi szinten milyen elhelyezkedési lehetőségek vannak a szóban forgó területen és ágazatokban. Ennek keretében sor kerül majd személyes szakmai műhelyekre és közösségimédia-eszközök fejlesztésére, amelyet majd a regionális partnerek és az egyetemek alkalmazhatnak.
      4.   Az egyetemesség előmozdítása a nem részes államok CWC-hez való csatlakozásának ösztönzése révén
      Az egyetemességgel kapcsolatos munkaterv magában foglalja a következőket: egyedi megközelítés, országspecifikus, rugalmas formátum (1.5–2.0 pálya), bevonás és tájékoztatás, többszörös partnerség, az OPCW-tevékenységek szponzorálása, az OPCW Központban vagy máshol, országspecifikus szemináriumok, regionális megközelítés, 2.0 endezvények, az országos kapcsolattartók adatbázisa és koordinációs fejlesztés.
      5.   NGO-k OPCW-tevékenységekben való részvételének a támogatása
      Állandó jelleggel és jelentősen nőtt az OPCW-konferenciákon regisztrált és azokon részt vett nem kormányzati szervezetek száma 2008 óta, és ez abban csúcsosodott ki, hogy a 2013 áprilisában tartott harmadik felülvizsgálati konferencián már hetven nem kormányzati szerv részvételi szándékát hagyták jóvá, amelyek az összes régiót képviselték. Ezen túlmenően első alkalommal fordult elő az, hogy nem kormányzati szervek aktívan vettek részt OPCW-konferencián, amikor a harmadik felülvizsgálati konferencia, illetve a Részes Államok 18. Értekezletének rendkívüli plenáris ülésein beszédet mondtak a küldöttek előtt. Ez a javaslat utazásra és szállásra fordítható alaptámogatást biztosít majd a fejlődő gazdaságú vagy átmeneti gazdaságú államok nem kormányzati szervezeteinek képviselői számára, hogy részt vehessenek a Részes Államok Értekezletének 2015-ben és 2016-ban tartandó ülésein.
      6.   A „Fires” dokumentumfilm-sorozat elkészítésének és népszerűsítésének támogatása
      A Fires projektet az OPCW médiaügyi és állampolgári részlege dolgozta ki. Négy egyenként 5–20 perces epizód készült, ezek közé tartozik az A Teacher's Mission (Tanári küldetés) című eredeti epizód, amelyről az OPCW oktatással és tájékoztatással foglalkozó ideiglenes tudományos tanácsadó munkacsoportja nagyon jó véleményt adott, hatékony oktatási eszköznek nevezve azt. Az Ich Liebe Dich című legutóbbi epizód után az érdekeltek körében még nagyobb lett a projekt iránt a lelkesedés, amelyet számos részes állam úgy fejezett ki, hogy anyagi támogatást és együttműködést ajánlott a további epizódok készítéséhez. Az uniós finanszírozás legalább három további epizód elkészítését fogja biztosítani.

         VI. projekt – Afrika-program

         Célkitűzés

      Az afrikai részes államok CWC szerinti kötelezettségeik teljesítéséhez szükséges kapacitásának a megerősítése.

         Célok

      1. cél (Nemzeti végrehajtás)

                  —

                  javuljon a részes államok kapacitása az eredményes nemzeti végrehajtásra,

                  —

                  emelkedjen azon részes államok száma, amelyek képesek az eredményes nemzeti végrehajtásra, mennyiségi és minőségi szempontból is,

                  —

                  az afrikai részes államok nemzeti hatóságai körében javuljon a CWC-vel kapcsolatos kérdések megértése és ismertsége, ezzel is hozzájárulva a jó együttműködéshez és támogatáshoz,

                  —

                  javuljon a vegyi anyagok kereskedelmének ellenőrzését és megfigyelését végző vámhatóságok működésének hatékonysága,

                  —

                  erősödjön meg a CWC-nek a nemzeti hatóság vezetése alatti hatékony nemzeti végrehajtását elősegítő ügynökségközi együttműködés.

            2. cél (A kémia békés célú alkalmazása)

                  —

                  a fejlődő vagy átalakuló gazdaságú afrikai részes államokban a közfinanszírozású laboratóriumok kapacitásának növelése a CWC-nek a vegyi anyagok békés célú felhasználása terén történő végrehajtása tekintetében,

                  —

                  a fejlődő vagy átalakuló gazdaságú afrikai részes államokban a kis- és középméretű vegyipari vállalkozások vegyi biztonságtechnikára vonatkozó megközelítéseinek javítása.

         Eredmények

      1. eredmény (Nemzeti végrehajtás)

                  —

                  az érintett érdekelt felek több ismerettel bírnak és érzékenyebbé váltak a CWC-vel kapcsolatos kérdésekre, továbbá nagyobb szerepet vállaltak a nemzeti végrehajtás terén hozott intézkedésekben,

                  —

                  javultak az afrikai részes államokból származó vámtisztviselők ismeretei és képességei az egyezményben szereplő vegyi anyagok behozatalával és kivitelével kapcsolatos feladatok eredményes teljesítése és a nemzeti hatóságokkal való koordináció terén,

                  —

                  az érintett érdekelt felek az eredményes tanuláshoz szükséges, helytálló és naprakész információkkal rendelkeznek,

                  —

                  a CWC végrehajtásában potenciálisan érdekelt ügynökségek/szervezetek megállapodtak egy olyan rövid távú menetrendben, melynek eredményeként maguk között szinergiákat hoznak létre.

            2. eredmény (A kémia békés célú alkalmazása)

                  —

                  Az afrikai részes államok közfinanszírozású laboratóriumainak megnőtt a technikai kompetenciája arra, hogy a CWC nemzeti végrehajtásához kapcsolódóan és a vegyi anyagok békés célú alkalmazásának keretében, modern analitikai módszereket – különösen a gázkromatográfiát (GC) és a gázkromatográfiával kombinált tömegspektrometriát (GC-MS) – alkalmazva vegyi anyagokat elemezzenek.

                  —

                  A kis- és középvállalkozások személyzete, az ipari szövetségek képviselői és az afrikai részes államok nemzeti hatóságai/kormányzati intézményei magasabb szintű kompetenciával és ismeretekkel rendelkeznek a vegyi biztonságtechnikára vonatkozó gyakorlatok tekintetében.

         Tevékenységek

      1.   Az érdekelt nemzeti hatóságok regionális fóruma
      A nemzeti hatóságokra sajátos és fontos szerepek és felelősségek hárulnak a hatékony végrehajtás szempontjából. Nagyon szoros és ideális együttműködést kell kialakítaniuk és fenntartaniuk állami szinten a többi érdekelttel. Az együttműködés nem minden esetben hatékony, mivel még mindig nagyok a különbségek és megfigyelhető a megértés hiánya is a felek között. Az érdekeltek javasolt regionális fórumának az a célja, hogy együttműködési lehetőséget adjon a legfőbb érdekelteknek és a nemzeti hatóságok képviselőinek, hogy találkozhassanak, jobban megismerhessék és megérthessék egymást. Emellett arra is alkalmas lesz, hogy a résztvevők a hatékony együttműködés érdekében megoszthassák tapasztalataikat, véleményt cserélhessenek és kifejezhessék aggályaikat. Ez a javaslat az afrikai térségre vonatkozó kísérleti tevékenység.
      2.   Regionális képzés a részes államok vámhatóságai részére a CWC átadási rendszerének technikai vonatkozásairól
      A vámtisztviselők a 2005/913/KKBP együttes fellépés, a 2007/185/KKBP együttes fellépés, a 2009/569/KKBP határozat, valamint a 2012/166/KKBP tanácsi határozat keretében támogatásban részesültek. A vámtisztviselők részére a tapasztalatok alapján nyújtott tanfolyamok célja, hogy javuljon az egyezményben szereplő vegyi anyagok behozatalával és kivitelével kapcsolatos adatok gyűjtése és a nemzeti hatóságok részére való továbbítása. A képzés keretében gyakorlati bemutatókra, valamint gyakorlatokra is sor kerül majd, és annak részét képezi majd az oktatók képzéséből álló elem is. A képzést a Technikai Titkárság végrehajtás-támogatási részlege fogja megtartani a nyilatkozatokkal foglalkozó részleg technikai szakértelmének felhasználásával az afrikai térségben.
      3.   A CWC-re vonatkozó oktatási/tájékoztatási anyagok nyújtása
      A CWC-vel kapcsolatos kérdések megértését és ismertségét előmozdító tájékoztató anyagok készülnek, amelyek az érintett nemzeti hatóságok segítségével eljutnak az egyetemek kémiai tanszéki könyvtáraiba. Ez a tevékenység az első szakaszában az információszolgáltatást célozza, a másodikban azonban már azt eredményezi, hogy a CWC-t bevezetik az egyetemek elméleti/gyakorlati tantervébe. Javasolt, hogy ez kísérleti tevékenységként valósuljon meg az afrikai térségben.
      4.   A hatékony végrehajtást célzó szinergiák és partnerség
      E tevékenység azt hivatott elősegíteni, hogy a potenciális érdekelt ügynökségek/szervezetek aktívan támogassák a CWC végrehajtását. Az említettek közé tartoznak regionális/szubregionális katonai kiképző intézmények, vámügyi képzési intézmények, érintett laboratóriumok, felsőoktatási intézmények, nem kormányzati szervezetek és közösségi alapú szervezetek. A kísérleti projektért felelős részes állam meghatározását követően együttműködési intézkedések kidolgozására és végrehajtására kerül sor. Az afrikai térségre vonatkozó kísérletként javasolták azt, hogy a kísérletben részt vevő nemzeti hatóság rendezzen egy több ágazatra kiterjedő nemzeti rendezvényt valamennyi fő érdekelt ügynökség/szervezet és intézmény részére, amelyek nemzeti megbízásuknál fogva szerepet játszanak aCWCnemzeti végrehajtásában.
      5.   Az elemző képességek fejlesztését szolgáló tanfolyamok
      E kéthetes tanfolyamok során a résztvevők a GC-val és a GC-MS-val kapcsolatos elméleti képzésben részesülnek, és azzal kapcsolatos gyakorlati tapasztalatokat szereznek. A képzés kiterjed a hardvereszközökre, a rendszerérvényesítésre és -optimalizálásra, a problémamegoldásra, a környezeti minták elkészítésére, valamint a CWC-hez kapcsolódó vegyi anyagok tekintetében az ilyen minták gázkromatográfiával és gázkromatográfiával kombinált tömegspektrometriával történő elemzésére is. A résztvevők továbbá intenzív gyakorlati képzést kapnak a gázkromatográfia esetében elemszelektív detektorokkal, a gázkromatográfiával kombinált tömegspektrometria esetében pedig elektronütközéses és kémiai ionizációs módban elemzendő különböző mintamátrixok elkészítése terén. Ezenfelül számos kivonatolási, tisztázási és derivációs eljárással is megismertetik őket. A tanfolyam megvalósítása egy elismert intézmény, a VERIFIN támogatásával történik. Az OPCW ötéves megállapodást kötött az intézménnyel, amelynek kiválasztására átlátható pályázati eljárás útján került sor.
      6.   Az iparág tájékoztatása – a CWC-vel és a vegyi biztonságtechnikával foglalkozó szakmai találkozó
      A két és fél napos szakmai találkozó keretében napirendre kerülnek majd egyebek mellett a vegyipari védelemmel és biztonsággal kapcsolatos kérdések; a vegyi anyagok kezelésére vonatkozó stratégiák; a vegyi biztonságtechnika; a legjobb vegyipari gyakorlatok; valamint a felelős kezelés („Responsible Care®”) programjának a bemutatása is.
      A nyitó ülésen a résztvevők a CWC-ről és a nemzetközi együttműködési programokról is áttekintést kapnak.


title: 2010/744/EU: Az Európai Parlament és a Tanács határozata ( 2010. november 24. ) az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Hollandiának a 18. ágazatot érintő „EGF/2009/026 NL/Noord Holland és Utrecht” referenciaszámú kérelme)

text:
               4.12.2010

               HU

               Az Európai Unió Hivatalos Lapja

               L 318/41

         AZ EURÓPAI PARLAMENT ÉS A TANÁCS HATÁROZATA
   (2010. november 24.)
   az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Hollandiának a 18. ágazatot érintő „EGF/2009/026 NL/Noord Holland és Utrecht” referenciaszámú kérelme)
   (2010/744/EU)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság közötti, 2006. május 17-i intézményközi megállapodásra (1) és különösen annak 28. pontjára,
   tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre (2) és különösen annak 12. cikke (3) bekezdésére,
   tekintettel az Európai Bizottság javaslatára,
   mivel:

               (1)

               Az Európai Globalizációs Alkalmazkodási Alap (EGAA) azzal a céllal jött létre, hogy kiegészítő támogatást nyújtson a globalizáció hatására a világkereskedelemben bekövetkezett fő strukturális változások következtében elbocsátott munkavállalóknak, és segítse őket a munkaerőpiacra történő visszailleszkedésben.

               (2)

               A 2009. május 1. után benyújtott kérelmek tekintetében az EGAA hatálya kibővült az olyan munkavállalók támogatásával, akik közvetlenül a pénzügyi és gazdasági világválság miatt veszítették el állásukat.

               (3)

               A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi.

               (4)

               Hollandia a két szomszédos NUTS II. szintű régióban, Noord Holland (NL32) és Utrecht (NL31) területén a NACE Rev. 2. rendszer szerinti 18. ágazatban („Nyomdai és egyéb sokszorosítási tevékenység”) működő 79 vállalatnál történt elbocsátásokra tekintettel 2009. december 30-án az EGAA igénybevételére irányuló kérelmet nyújtott be, 2010. május 6-ig pedig további információkkal egészítette ki azt. A kérelem megfelel a pénzügyi hozzájárulás meghatározásához kapcsolódó – az 1927/2006/EK rendelet 10. cikkében meghatározott – követelményeknek. A Bizottság ezért 2 266 625 EUR rendelkezésre bocsátására tesz javaslatot.

               (5)

               Az EGAA-t tehát igénybe kell venni a Hollandia által benyújtott kérelem alapján történő pénzügyi hozzájárulás folyósítása érdekében,

         ELFOGADTA EZT A HATÁROZATOT:
   1. cikk
   Az Európai Unió 2010. évi általános költségvetésének keretein belül igénybe kell venni az Európai Globalizációs Alkalmazkodási Alapot, hogy a 2 266 625 EUR összeg kötelezettségvállalási és kifizetési előirányzatokban rendelkezésre álljon.
   2. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Strasbourgban, 2010. november 24-én.

            az Európai Parlament részéről

            az elnök

         J. BUZEK

            a Tanács részéről

            az elnök

         O. CHASTEL

      (1)  HL C 139., 2006.6.14., 1. o.

      (2)  HL L 406., 2006.12.30., 1. o.


title: Tanács határozata (1995. október 30.) az Európai Gazdasági Közösség és a Brazil Szövetségi Köztársaság között létrejött, az együttműködésről szóló keretmegállapodás megkötéséről

text:
Fontos jogi nyilatkozat

|

31995D0445

Hivatalos Lap L 262 , 01/11/1995 o. 0053 - 0053

		Tanács határozata(1995. október 30.)az Európai Gazdasági Közösség és a Brazil Szövetségi Köztársaság között létrejött, az együttműködésről szóló keretmegállapodás megkötéséről(95/445/EK)AZ EURÓPAI UNIÓ TANÁCSA,tekintettel az Európai Közösséget létrehozó szerződésre, és különösen annak 113. és 130y. cikkére, összefüggésben 228. cikke (2) bekezdésének első mondatával és 228. cikke (3) bekezdésének első albekezdésével,tekintettel a Bizottság javaslatára [1],tekintettel az Európai Parlament véleményére [2],mivel a Szerződés 130u. cikke szerint a Közösség fejlesztési együttműködéssel kapcsolatos politikájának támogatnia kell a fejlődő országok folyamatos gazdasági és szociális fejlődését, illetve a világgazdaságba való zavartalan és fokozatos beilleszkedését, továbbá ezen országokban a szegénység elleni küzdelmet;mivel a Közösségnek – a külkapcsolatok területén kitűzött céljai elérése érdekében – a Brazil Szövetségi Köztársasággal kötött, a kereskedelmi és gazdasági együttműködésről szóló keretmegállapodást jóvá kell hagynia,A KÖVETKEZŐKÉPPEN HATÁROZOTT:1. cikkAz Európai Gazdasági Közösség és a Brazil Szövetségi Köztársaság között létrejött, az együttműködésről szóló keretmegállapodást a Közösség nevében a Tanács jóváhagyja.A megállapodás szövegét csatolták e határozathoz.2. cikkA megállapodás 33. cikkében előírt értesítést a Közösség nevében a Tanács elnöke küldi meg [3].3. cikkA tagállamok képviselőinek támogatásával a Közösséget a Bizottság képviseli a megállapodás 29. cikke által létrehozott vegyes bizottságban.4. cikkEzt a határozatot Az Európai Közösségek Hivatalos Lapjában ki kell hirdetni.Kelt Brüsszelben, 1995. október 30-án.a Tanács részérőlaz elnökJ. Solana[1] HL C 163., 1992.6.30., 11. o.[2] HL C 337., 1992.12.21., 237. o.[3] A megállapodás hatálybalépésének napját a Tanács Főtitkársága hirdeti ki az Európai Közösségek Hivatalos Lapjában.--------------------------------------------------


title: A Tanács 2011/424/KKBP határozata ( 2011. július 18. ) az Európai Unió dél-mediterrán térségért felelős különleges képviselőjének kinevezéséről

text:
               19.7.2011

               HU

               Az Európai Unió Hivatalos Lapja

               L 188/24

         A TANÁCS 2011/424/KKBP HATÁROZATA
   (2011. július 18.)
   az Európai Unió dél-mediterrán térségért felelős különleges képviselőjének kinevezéséről
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 28. cikkére, 31. cikke (2) bekezdésére és 33. cikkére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               Az arab világban történt közelmúltbeli fejlemények az Európai Unió részéről fokozott és átfogó válaszadást tesznek szükségessé.

               (2)

               Az Európai Tanács 2011. február 4-én és március 11-én nyilatkozatokat, 2011. március 24–25-én pedig következtetéseket fogadott el, kifejezésre juttatva az Unió azon szándékát, hogy támogasson minden olyan intézkedést, amely a déli szomszédságban a demokratikus átalakulásra irányul, és hogy új partnerséget hozzon létre a térség országaival.

               (3)

               A Tanács 2011. február 21-én és 2011. június 20-án következtetéseket fogadott el a déli szomszédság országaiban történő fejleményekről, illetve az európai szomszédságpolitikáról, és üdvözölte az Unió külügyi és biztonságpolitikai főképviselőjének (a továbbiakban: főképviselő) az Európai Unió dél-mediterrán térségért felelős különleges képviselőjére vonatkozó javaslatot.

               (4)

               A főképviselő és az Európai Bizottság 2011. március 8-i, illetve május 25-i közleményében javaslatokat terjesztett elő, amelyek a Partnerség a dél-mediterrán térséggel a demokráciáért és a közös jólétért elnevezésű kezdeményezésre, illetve az Unió szomszédaival az európai szomszédságpolitika keretében megvalósuló partnerséggel kapcsolatos új megközelítésre irányulnak.

               (5)

               Az Uniónak a fenntartható demokráciára történő rendezett áttérés, valamint az emberi jogok és a jogállamiság támogatása érdekében fokoznia kell diplomáciai tevékenységét a térség országaiban.

               (6)

               Ezért egy, az Európai Unió dél-mediterrán térségért felelős különleges képviselőt (EUKK) kell kinevezni.

               (7)

               Az EUKK a megbízatását olyan helyzetben látja el, amely rosszabbodhat, és akadályozhatja az Unió külső tevékenységének a Szerződés 21. cikkében meghatározott célkitűzései elérését,

         ELFOGADTA EZT A HATÁROZATOT:
   1. cikk
   Kinevezés
   A Tanács Bernardino LEÓN-t a 2012. június 30-ig tartó időszakra az Európai Unió dél-mediterrán térségért felelős különleges képviselőjévé (EUKK) nevezi ki. Az EUKK megbízatása hamarabb is megszüntethető, amennyiben a Tanács a főképviselő javaslatára így határoz.
   2. cikk
   Politikai célkitűzések
   Az EUKK megbízatása az Uniónak a déli szomszédsággal kapcsolatos – az Európai Tanács 2011. február 4-i és március 11-i nyilatkozataiban, valamint a 2011. március 24–25-i következtetéseiben, továbbá a 2011. február 21-i és június 20-i tanácsi következtetésekben foglalt – politikai célkitűzésein alapul, figyelembe véve a főképviselő és a Bizottság 2011. március 8-i, illetve május 25-i közleményében szereplő javaslatokat is.
   E célkitűzések közé tartoznak a következők:

               a)

               az Unió politikai párbeszédének fokozása, hozzájárulva a dél-mediterrán térség országaival kialakított partnerséghez és szélesebb körű kapcsolatokhoz;

               b)

               hozzájárulás az Uniónak a dél-mediterrán térség országaiban bekövetkező fejleményekre adott válaszához és különösen a demokrácia- és intézményépítés, a jogállamiság, a jó kormányzás, az emberi jogok és az alapvető szabadságok tiszteletben tartása, a béke és a regionális együttműködés – köztük az Európai Szomszédsági Politika és az Unió a Mediterrán Térségért elnevezésű kezdeményezés – megerősítéséhez;

               c)

               az Európai Unió eredményességének, jelenlétének és láthatóságának fokozása a térségben és a megfelelő nemzetközi fórumokon. Szoros együttműködés kialakítása az érintett helyi partnerekkel, valamint nemzetközi és regionális szervezetekkel, például az Afrikai Unióval, az Arab Ligával, az Egyesült Nemzetek Szervezetével, az Iszlám Konferencia Szervezetével és az Öböl-menti Együttműködési Tanáccsal.

         3. cikk
   Megbízatás
   A politikai célkitűzések megvalósítása érdekében az EUKK megbízatása a következő:

               a)

               az Uniónak a dél-mediterrán térség országaira tekintettel betöltött általános politikai szerepének növelése, különösen fokozva a kormányokkal és a nemzetközi szervezetekkel, valamint az egyéb érintett szereplőkkel, többek között a civil társadalommal folytatott párbeszédet, továbbá felhívva a partnerek figyelmét az uniós megközelítésre;

               b)

               szoros kapcsolattartás a térségben zajló demokratikus átalakulási folyamatban részt vevő összes féllel, a stabilizáció és a megbékélés előmozdítása a helyi irányítás teljes körű tiszteletben tartásával, valamint hozzájárulás a válságkezeléshez és -megelőzéshez;

               c)

               hozzájárulás ahhoz, hogy a térséggel kapcsolatos uniós és tagállami politikák és fellépések koherensebbek, következetesebbek és koordináltabbak legyenek;

               d)

               hozzájárulás a nemzetközi partnerekkel és szervezetekkel folytatott együttműködés előmozdításához. A dél-mediterrán térséggel foglalkozó munkacsoport munkájával összefüggésben – a Bizottsággal szorosan együttműködve – segítségnyújtás a külügyi és biztonságpolitikai főképviselőnek;

               e)

               hozzájárulás az uniós emberi jogi politika végrehajtásához a térségben, ideértve az emberi jogokról szóló uniós iránymutatásokat, különösen a gyermekek és a fegyveres konfliktusokról szóló, valamint a nők és lánygyermekek elleni erőszakról és a velük szembeni diszkrimináció bármilyen formája elleni harcról szóló uniós iránymutatásokat, és a nőkről, békéről és biztonságról szóló uniós politikát, ideértve a fejlemények ellenőrzését és azokról szóló jelentéseket, valamint ajánlások megfogalmazását e tekintetben.

         4. cikk
   A megbízatás végrehajtása
   (1)   Az EUKK felel a megbízatásnak a főképviselő felügyelete melletti végrehajtásáért.
   (2)   A Politikai és Biztonsági Bizottság (a továbbiakban: PBB) kiemelt kapcsolatot tart fenn az EUKK-val, és egyben az EUKK elsődleges kapcsolattartója a Tanács felé. A PBB – a megbízatás keretein belül és a főképviselő hatáskörének sérelme nélkül – stratégiai iránymutatást és politikai irányítást nyújt az EUKK számára.
   (3)   Az EUKK szorosan együttműködik az Európai Külügyi Szolgálattal (EKSZ).
   5. cikk
   Finanszírozás
   (1)   Az EUKK megbízatásával kapcsolatos kiadások fedezésére szánt pénzügyi referenciaösszeg a 2012. június 30-ig tartó időszakra 855 000 EUR.
   (2)   A kiadásokat az Unió általános költségvetésére vonatkozó eljárásokkal és szabályokkal összhangban kell kezelni.
   (3)   A kiadások kezelése az EUKK és a Bizottság közötti szerződés tárgyát képezi. Az EUKK minden kiadásért elszámolással tartozik a Bizottság felé.
   6. cikk
   A csoport létrehozása és összetétele
   (1)   Megbízatása és a rendelkezésre álló megfelelő pénzügyi eszközök keretein belül az EUKK felel csoportjának létrehozásáért. A csoportnak rendelkeznie kell a megbízatás által megkívánt, a meghatározott politikai kérdésekre vonatkozó szakértelemmel. Az EUKK folyamatosan és haladéktalanul tájékoztatja a Tanácsot és a Bizottságot a csoport összetételéről.
   (2)   A tagállamok, az Unió intézményei és az EKSZ javaslatot tehetnek olyan alkalmazottak kirendelésére, akik az EUKK-t munkájában segítik. Az ilyen kirendelt alkalmazottak javadalmazását az érintett uniós tagállam, az Unió érintett intézménye, illetve az EKSZ fedezi. A tagállamok által az uniós intézményekhez vagy az EKSZ-hez kirendelt szakértőket is ki lehet helyezni az EUKK-hoz. A szerződéses nemzetközi alkalmazottaknak a tagállamok állampolgárainak kell lenniük.
   (3)   A kirendelt személyzet minden tagja a küldő állam, az uniós intézmény vagy az EKSZ közigazgatási fennhatósága alatt marad, és az EUKK megbízatásának érdekében jár el és végzi feladatát.
   7. cikk
   Az EUKK és személyzete részére biztosított kiváltságok és mentességek
   Az EUKK küldetésének és az alkalmazottak feladatának elvégzéséhez, illetve a zökkenőmentes működéshez szükséges kiváltságokról, mentességekről és egyéb garanciákról – adott esetben – a fogadó féllel/felekkel kell megállapodni. Ehhez a tagállamok és a Bizottság minden szükséges támogatást megadnak.
   8. cikk
   Az EU minősített adatok biztonsága
   Az EUKK és csoportjának tagjai tiszteletben tartják az EU minősített adatok védelmét szolgáló biztonsági szabályokról szóló, 2011. március 31-i 2011/292/EU tanácsi határozatban (1) megállapított biztonsági elveket és minimumszabályokat.
   9. cikk
   Az információkhoz való hozzáférés és logisztikai támogatás
   (1)   A tagállamok, a Bizottság és a Tanács Főtitkársága biztosítja, hogy az EUKK minden lényeges információhoz hozzáférjen.
   (2)   Az uniós küldöttség a térségben és/vagy a tagállamok adott esetben logisztikai segítséget nyújtanak.
   10. cikk
   Biztonság
   Az EUKK – a Szerződés V. címe szerint az Unión kívül műveleti minőségben alkalmazott személyi állomány biztonságára vonatkozó uniós politikának megfelelően – megbízatásával összhangban és a hatásköre alá tartozó földrajzi terület biztonsági helyzete alapján, a közvetlenül az irányítása alá tartozó állomány biztonsága érdekében meghoz valamennyi indokolt és megvalósítható intézkedést, különösen az alábbiakat:

               a)

               az adott misszióra vonatkozó biztonsági terv létrehozása, amely rendelkezik a misszióra vonatkozó fizikai, szervezeti és eljárási biztonsági intézkedésekről, szabályozza az állomány biztonságos mozgását a misszió területére és a misszió területén belül, továbbá kiterjed a biztonsági események kezelésére, valamint meghatározza a vészhelyzeti intézkedési tervet és a misszió evakuálási tervét;

               b)

               annak biztosítása, hogy az Unión kívül telepített teljes személyi állomány a misszió területén fennálló körülmények által megkövetelt, nagy kockázat elleni biztosítással rendelkezzen;

               c)

               annak biztosítása, hogy az Unión kívül telepítendő csoportjának valamennyi tagja – a helyi szerződéses személyzetet is beleértve – megfelelő, a misszió területének biztonsági minősítéséhez igazodó biztonsági képzésben részesüljön a misszió területére való érkezése előtt vagy érkezésekor;

               d)

               annak biztosítása, hogy a rendszeres biztonsági értékeléseket követően tett ajánlásokat végrehajtsák, és ezek végrehajtásáról és az egyéb biztonsági kérdésekről, a félidős jelentések és a megbízatás végrehajtásáról szóló jelentések keretében, írásos jelentéseket nyújtsanak be a Tanács, a főképviselő és a Bizottság számára.

         11. cikk
   Jelentéstétel
   Az EUKK szóban és írásban rendszeresen jelentést tesz a PBB-nek és a főképviselőnek. Az EUKK szükség szerint a tanácsi munkacsoportoknak is jelentést tesz. A rendszeres írásbeli jelentéseket a COREU-hálózaton keresztül terjesztik. Az EUKK a PBB vagy a főképviselő ajánlására jelentést tehet a Külügyek Tanácsának.
   12. cikk
   Koordináció
   (1)   Az EUKK előmozdítja az Unión belüli átfogó politikai koordinációt és elősegíti annak biztosítását, hogy valamennyi helyszíni uniós és tagállami eszközt koherens módon alkalmazzanak az Unió politikai céljainak megvalósítása érdekében. Ezért az EUKK tevékenységét össze kell hangolni a tagállamok, az Európai Bizottság, valamint adott esetben a térségben működő többi Európai Uniós különleges képviselő tevékenységével, ideértve a közép-keleti békefolyamatokért felelős EUKK-t is. Az EUKK rendszeresen tájékoztatja a tagállamok külképviseleteit és az Unió küldöttségeit.
   (2)   A helyszínen az EUKK szoros kapcsolatot tart fenn az Unió küldöttségeinek vezetőivel és a tagállamok külképviseleteinek vezetőivel, akik minden tőlük telhetőt megtesznek annak érdekében, hogy az EUKK-nak megbízatása végrehajtásában segítséget nyújtsanak. Az EUKK a helyszínen jelen lévő egyéb nemzetközi és regionális szereplőkkel is kapcsolatot tart fenn.
   13. cikk
   Felülvizsgálat
   E határozat végrehajtását, valamint az Uniónak a térségben történő egyéb hozzájárulásaival való összhangját rendszeresen felül kell vizsgálni. Az EUKK 2012. január végéig az elért eredményekről szóló jelentést, a megbízatás végén pedig a teljesítésről szóló átfogó jelentést nyújt be a Tanácsnak, a főképviselőnek és az Európai Bizottságnak.
   14. cikk
   Hatálybalépés
   Ez a határozat az elfogadásának napján lép hatályba.

      Kelt Brüsszelben, 2011. július 18-án.

            a Tanács részéről

            az elnök

         C. ASHTON

      (1)  HL L 141., 2011.5.27., 17. o.


title: 2007/622/EK,Euratom: A Tanács határozata ( 2007. szeptember 26. ) az Európai Gazdasági és Szociális Bizottság egy olasz tagjának kinevezéséről, valamint a 2006/524/EK, Euratom és a 2006/651/EK, Euratom határozat módosításáról

text:
               28.9.2007

               HU

               Az Európai Unió Hivatalos Lapja

               L 253/39

      A TANÁCS HATÁROZATA

   (2007. szeptember 26.)
   az Európai Gazdasági és Szociális Bizottság egy olasz tagjának kinevezéséről, valamint a 2006/524/EK, Euratom és a 2006/651/EK, Euratom határozat módosításáról
   (2007/622/EK, Euratom)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 259. cikkére,
   tekintettel az Európai Atomenergia-közösséget létrehozó szerződésre és különösen annak 167. cikkére,
   tekintettel az olasz kormány által benyújtott jelölésre,
   az Európai Bizottság által kiadott vélemény kézhezvételét követően,
   mivel:

               (1)

               Az Európai Gazdasági és Szociális Bizottság cseh, német, észt, spanyol, francia, olasz, lett, litván, luxemburgi, magyar, máltai, osztrák, szlovén és szlovák tagjainak kinevezéséről szóló, 2006. július 11-i 2006/524/EK, Euratom határozattal (1) és az Európai Gazdasági és Szociális Bizottság belga, görög, ír, ciprusi, holland, lengyel, portugál, finn, svéd és brit tagjainak, valamint két olasz tagjának kinevezéséről szóló, 2006. szeptember 15-i 2006/651/EK, Euratom határozattal (2) a Tanács kinevezte az említett Bizottság olasz tagjait a 2006. szeptember 21-től2010. szeptember 20-ig tartó időszakra.

               (2)

               Paolo NICOLETTI lemondását követően az említett bizottság egy olasz tagjának helye betöltetlen maradt,

         A KÖVETKEZŐKÉPPEN HATÁROZOTT:
   1. cikk
   A Tanács Paolo NICOLETTI helyére Marco FELISATI-t nevezi ki az Európai Gazdasági és Szociális Bizottság tagjává a hivatali idő fennmaradó részére, azaz 2010. szeptember 20-ig.
   2. cikk
   Ez a határozat az elfogadásának napján lép hatályba.

      Kelt Brüsszelben, 2007. szeptember 26-án.

            a Tanács részéről

            az elnök

         J. SILVA

      (1)  HL L 207., 2006.7.28., 30. o.

      (2)  HL L 269., 2006.9.28., 13. o.


title: 2005/837/EK,Euratom: A Tanács határozata ( 2005. november 21. ) az Európai Gazdasági és Szociális Bizottság egy tagjának kinevezéséről

text:
               29.11.2005

               HU

               Az Európai Unió Hivatalos Lapja

               L 312/58

      A TANÁCS HATÁROZATA

   (2005. november 21.)
   az Európai Gazdasági és Szociális Bizottság egy tagjának kinevezéséről
   (2005/837/EK, Euratom)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 259. cikkére,
   tekintettel az Európai Atomenergia-közösséget létrehozó szerződésre és különösen annak 167. cikkére,
   tekintettel a Gazdasági és Szociális Bizottság tagjainak a 2002. szeptember 21-től 2006. szeptember 20-ig terjedő időszakra vonatkozó kinevezéséről szóló, 2002. szeptember 17-i 2002/758/EK, Euratom tanácsi határozatra (1),
   mivel Sheila RITCHIE lemondását követően az Európai Gazdasági és Szociális Bizottság egyik tagsági helye betöltetlen maradt,
   tekintettel az Egyesült Királyság kormánya által benyújtott jelölésre,
   az Európai Bizottság által kiadott vélemény kézhezvételét követően,
   A KÖVETKEZŐKÉPPEN HATÁROZOTT:
   1. cikk
   A Tanács Sheila RITCHIE helyére Kenneth FRASER-t nevezi ki az Európai Gazdasági és Szociális Bizottság tagjává Sheila RITCHIE hivatali idejének fennmaradó részére, azaz 2006. szeptember 20-ig.
   2. cikk
   Ezt a határozatot az Európai Unió Hivatalos Lapjában ki kell hirdetni.
   Ez a határozat elfogadásának napján lép hatályba.

      Kelt Brüsszelben, 2005. november 21-én.

            a Tanács részéről

            az elnök

         J. STRAW

      (1)  HL L 253., 2002.9.21., 9. o.


title: 2006/575/EK: A Bizottság határozata ( 2006. augusztus 17. ) az állategészségügy és az állatjólét területén a számítástechnikai támogatásra és tájékoztatási intézkedésekre vonatkozó 2006. évi kiadások finanszírozásáról

text:
               23.8.2006

               HU

               Az Európai Unió Hivatalos Lapja

               L 229/5

      A BIZOTTSÁG HATÁROZATA

   (2006. augusztus 17.)
   az állategészségügy és az állatjólét területén a számítástechnikai támogatásra és tájékoztatási intézkedésekre vonatkozó 2006. évi kiadások finanszírozásáról
   (2006/575/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 17., 37. és 37a. cikkére,
   mivel:

               (1)

               A Traces-rendszer bevezetéséről és a 92/486/EGK határozat módosításáról szóló, 2004. március 30-i 2004/292/EK bizottsági határozat (2)2004. december 31-től kötelezővé tette a tagállamok számára a rendszerben való részvételt. Rendelkezni kell azokról a kiadásokról, amelyek a rendszernek a vonatkozó állat-egészségügyi jogszabályok fejlődésével és a Traces-rendszer fejlesztésével összhangban történő frissítéséhez szükségesek, különösen a kockázatkezelés területén. A Traces működési környezetének rendelkezésre állásához és stabilitásához kapcsolódó műszaki előírások, valamint a biztonsági követelmények miatt számítógépes eszközök beszerzésére és egy kizárólag ezzel a rendszerrel foglalkozó megfigyelő és karbantartó csoport felállítására is szükség van. Ezenfelül a rendszer mindennapos használata megerősített logisztikai támogatást tesz szükségessé, figyelembe véve a megszerzett tapasztalatokat. A Közösség pénzügyi hozzájárulása a 90/424/EGK tanácsi határozat 37. és 37a. cikkén alapul.

               (2)

               Az állatbetegségek Közösségen belüli bejelentéséről szóló, 1982. december 21-i 82/894/EGK tanácsi irányelv (3) alapján az állatbetegségek kódolt formájának és bejelentésük kódjainak a 82/894/EGK tanácsi irányelvnek megfelelően történő meghatározásáról szóló, 2005. március 1-i 2005/176/EK bizottsági határozat (4) által létrehozott bejelentési rendszert technikailag naprakészen kell tartani. A Közösség pénzügyi hozzájárulása a 90/424/EGK határozat 17. cikkén alapul.

               (3)

               Az állategészségügy és az állatjólét területén a számítástechnikai támogatásra és tájékoztatási intézkedésekre vonatkozó 2005. évi kiadások finanszírozásáról szóló, 2005. augusztus 5-i 2005/607/EK bizottsági határozattal (5) előirányzott, egy navigációs rendszerre vonatkozó előírásokról szóló tanulmány indítására került csak sor. Ennélfogva szükséges a műholdas navigációs technológia alkalmazásáról szóló tanulmány újraprogramozása az állatok védelmének javítása céljából, az állatoknak a szállítás és a kapcsolódó műveletek közbeni védelméről, valamint a 64/432/EGK és a 93/119/EGK irányelv, valamint az 1255/97/EK rendelet módosításáról szóló, 2004. december 22-i 1/2005/EK tanácsi rendeletnek (6) megfelelően. A Közösség pénzügyi hozzájárulása a 90/424/EGK határozat 17. cikkén alapul.

               (4)

               Az állatvédelemmel kapcsolatos tájékoztatási politika megköveteli a terület műszaki és tudományos fejlődésére vonatkozó tájékoztatást, valamint az Európai Unió kereskedelmi partnereinek a tenyésztett állatok jólétére irányuló figyelemfelkeltését. A Közösség pénzügyi hozzájárulása a 90/424/EGK határozat 17. cikkén alapul.

               (5)

               Az e határozatban előírt intézkedések összhangban vannak az Állat-egészségügyi Állandó Bizottság véleményével,

         A KÖVETKEZŐKÉPPEN HATÁROZOTT:
   1. cikk
   Traces
   A 2004/292/EK határozatban említett Traces-rendszer karbantartása és fejlesztése a következő összegekre és célkitűzésekre engedélyezett:

               —

               500 000 EUR a rendszer rendelkezésre állásához és biztonságához kapcsolódó követelményekhez nélkülözhetetlennek ítélt műszaki eszközök és műszaki támogatás beszerzésére,

               —

               450 000 EUR a rendszer felhasználóinak nyújtott támogatás keretében szükséges logisztikai támogatás megszerzésére,

               —

               200 000 EUR a rendszer jogi és műszaki fejlődéshez való igazításához szükséges karbantartási támogatás megszerzéséhez,

               —

               300 000 EUR egy kockázatkezelési modul létrehozásához szükséges informatikai fejlesztésekhez.

         2. cikk
   Az állatbetegségek bejelentési rendszere
   A 2005/176/EK határozatban említett bejelentési rendszer karbantartása 200 000 EUR összeg erejéig engedélyezett.
   3. cikk
   Tájékoztatás az állatjólét területén
   (1)   A műholdas navigációs berendezésekkel kapcsolatosan az információtechnológia és a tájékoztatás fejlesztését célzó, az állatjólét területén a hivatalos ellenőrzések hatékonyságának javítását lehetővé tévő tanulmány 200 000 EUR összeg erejéig engedélyezett.
   (2)   Az állatvédelmi közösségi jogszabályokra vonatkozó információknak a Bizottság által a fogyasztók számára történő közlése 240 000 EUR összeg erejéig engedélyezett.
   (3)   Az állatvédelmi közösségi jogszabályok fejlődésére vonatkozóan a kereskedelmi partnerek Bizottság által történő tájékoztatása 230 000 EUR összeg erejéig engedélyezett.
   4. cikk
   Szerződések odaítélésére vonatkozó eljárás
   A vállalkozók kiválasztása a 2006 őszén indítandó pályázati felhívások alapján történik.

      Kelt Brüsszelben, 2006. augusztus 17-én.

            a Bizottság részéről

         Markos KYPRIANOU

            a Bizottság tagja

      (1)  HL L 224., 1990.8.18., 19. o. A legutóbb a 2006/53/EK határozattal (HL L 29., 2006.2.2., 37. o.) módosított határozat.

      (2)  HL L 94., 2004.3.31., 63. o. A legutóbb a 2005/515/EK határozattal (HL L 187., 2005.7.19., 29. o.) módosított határozat.

      (3)  HL L 378., 1982.12.31., 58. o. A legutóbb a 2004/216/EK bizottsági határozattal (HL L 67., 2004.3.5., 27. o.) módosított irányelv.

      (4)  HL L 59., 2005.3.5., 40. o.

      (5)  HL L 206., 2005.8.9., 22. o.

      (6)  HL L 3., 2005.1.5., 1. o.


title: Az Európai Parlament (EU, Euratom) 2015/1681 határozata (2015. április 29.) az Euratom Ellátási Ügynökség 2013-as pénzügyi évre szóló költségvetésének végrehajtására vonatkozó mentesítésről

text:
               2015.9.30.

               HU

               Az Európai Unió Hivatalos Lapja

               L 255/325

      AZ EURÓPAI PARLAMENT (EU, EURATOM) 2015/1681 HATÁROZATA
      (2015. április 29.)
      az Euratom Ellátási Ügynökség 2013-as pénzügyi évre szóló költségvetésének végrehajtására vonatkozó mentesítésről
      AZ EURÓPAI PARLAMENT,

                  —

                  tekintettel az Euratom Ellátási Ügynökség 2013-as pénzügyi évre vonatkozó végleges éves beszámolójára,

                  —

                  tekintettel a Számvevőszéknek az Euratom Ellátási Ügynökség 2013-as pénzügyi évre vonatkozó éves beszámolójáról szóló jelentésére, az ügynökség válaszaival együtt (1),

                  —

                  tekintettel a Számvevőszéknek a 2013-as pénzügyi év tekintetében az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (2),

                  —

                  tekintettel a 2013-as pénzügyi évre szóló költségvetés végrehajtására vonatkozóan az ügynökség számára adandó mentesítésről szóló, 2015. február 17-i tanácsi ajánlásra (05304/2015 – C8-0054/2015),

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel az Európai Atomenergia-közösséget létrehozó szerződés 106a. cikkére,

                  —

                  tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 1. cikke (2) bekezdésére,

                  —

                  tekintettel az Euratom Ellátási Ügynökség alapszabályának megállapításáról szóló, 2008. február 12-i 2008/114/EK, Euratom tanácsi határozatra (4), és különösen annak melléklete 8. cikkének (9) bekezdésére,

                  —

                  tekintettel eljárási szabályzata 94. cikkére és V. mellékletére,

                  —

                  tekintettel a Költségvetési Ellenőrző Bizottság jelentésére (A8-0119/2015),

         1.

            mentesítést ad az Euratom Ellátási Ügynökség főigazgatója számára az ügynökség 2013-as pénzügyi évre szóló költségvetésének végrehajtására vonatkozóan;

         2.

            megjegyzéseit a mellékelt állásfoglalásban foglalja össze;

         3.

            utasítja elnökét, hogy továbbítsa ezt a határozatot, valamint az annak szerves részét képező állásfoglalást az Euratom Ellátási Ügynökség főigazgatójának, a Tanácsnak, a Bizottságnak és a Számvevőszéknek, és gondoskodjon azoknak az Európai Unió Hivatalos Lapjában (L sorozat) való közzétételéről.

               az elnök

            Martin SCHULZ

               a főtitkár

            Klaus WELLE

         (1)  HL C 442., 2014.12.10., 267. o.

         (2)  Lásd az 1. lábjegyzetet.

         (3)  HL L 298., 2012.10.26., 1. o.

         (4)  HL L 41., 2008.2.15., 15. o.


title: 2014/263/EU: A Tanács határozata ( 2014. május 6. ) az Európai Gazdasági és Szociális Bizottság egy belga tagjának kinevezéséről

text:
               12.5.2014

               HU

               Az Európai Unió Hivatalos Lapja

               L 137/6

         A TANÁCS HATÁROZATA
   (2014. május 6.)
   az Európai Gazdasági és Szociális Bizottság egy belga tagjának kinevezéséről

      (2014/263/EU)

   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 302. cikkére,
   tekintettel a belga kormány javaslatára,
   tekintettel az Európai Bizottság véleményére,
   mivel:

               (1)

               A Tanács 2010. szeptember 13-án elfogadta az Európai Gazdasági és Szociális Bizottság tagjainak a 2010. szeptember 21-től2015. szeptember 20-ig terjedő időtartamra történő kinevezéséről szóló 2010/570/EU, Euratom határozatot (1).

               (2)

               Yves VANSCHUEREN hivatali idejének lejártát követően az Európai Gazdasági és Szociális Bizottság egy tagjának helye megüresedett,

         ELFOGADTA EZT A HATÁROZATOT:
   1. cikk
   A Tanács Dominique MICHEL-t, (Administrateur délégué de COMEOS [Fédération belge du Commerce et des Services]) a hivatali idő hátralévő részére, azaz 2015. szeptember 20-ig, az Európai Gazdasági és Szociális Bizottság tagjává nevezi ki.
   2. cikk
   Ez a határozat az elfogadásának napján lép hatályba.

      Kelt Brüsszelben, 2014. május 6-án.

            a Tanács részéről

            az elnök

         G. STOURNARAS

      (1)  HL L 251., 2010.9.25., 8. o.